120 udstillere af kunst i Kultur- og Messecenter Aars fik i weekenden besøg af mere end 2000 besøgende til udstillingen Tidens Kunst

Tidens Kunst blev afviklet for 6. gang. Udstillingen arrangerers af Kimbrernes Y-mens club. Overskuddet bruges til velgørende projekter i Himmerland. - I år støtter vi en række mindre projekter. To projekter får et større beløb. Det er institutionen Hjertebo i Aalestrup og sorggrupperne for børn i Aars, siger Hardi Kristensen, Talsmand for arrangørerne. Blandt de mange udstillere var John og Ingrid Zofia Rubani. De har levet af deres kunst i 50 år. Det blev fejret på udstillingen. - Der har da været tider, hvor man overvejede at skifte til et andet job, men så sker der noget, der fanger ens interesse og så går det lige pludseligt godt igen, siger John Rubani. John Rubani solgte sit første værk for 45 kr. i 1961. Nu handler det om 5-cifrede beløb.